Forslag til Europa-Parlamentets og Rådets forordning om lønomkostningsindekset

(forelagt af Kommissionen)

BEGRUNDELSE

Baggrund

I flere år har man anset manglen på en aktuel og sammenlignelig indikator for kortfristede udviklingstendenser i lønomkostningerne som en alvorlig svaghed ved arbejdsmarkedsstatistikken. Efter mange investeringer i et "arbejdskraftprisindeks" i halvfemserne besluttede Udvalget for Det Statistiske Program i 1997 at betragte arbejdskraftprisindekset som en mulig langfristet løsning og at indføre et lønomkostningsindeks som en midlertidig løsning, dog uden noget retsgrundlag.

Det lønomkostningsindeks, der siden da er blevet produceret og offentliggjort regelmæssigt, er langt fra tilfredsstillende med hensyn til aktualitet, dækning og sammenlignelighed.

Dette er grunden til, at handlingsplanen om statistikkrav i Den Økonomiske og Monetære Union, som Rådet (økonomi og finans) gav sin tilslutning til den 29. september 2000, inkluderede kortfristede lønomkostningsstatistikker i den pakke af forordningsudkast, som skal forelægges Europa-Parlamentet og Rådet i foråret 2001.

Politisk kontekst

I et område af ØMU's størrelse anses lønomkostningerne generelt som den vigtigste potentielle kilde til inflation. Et aktuelt lønomkostningsindeks er således af meget væsentlig betydning for Den Europæiske Centralbank i forbindelse med overvågningen af inflationen i ØMU og for arbejdsmarkedets parter i forbindelse med forhandling af lønaftaler.

I henhold til forslaget til forordning skal medlemsstaterne levere kvartalsvise data fra arbejdsgiverne om lønomkostninger, så vidt muligt på basis af eksisterende data. Drøftelserne med medlemsstaterne såvel i arbejdsgrupper som i Udvalget for det Statistiske Program har ført til en forenkling af de krævede oplysninger (f.eks. vil det ikke være nødvendigt med en opdeling efter stilling eller fuldtids-/deltidsbeskæftigelse). Forslaget til forordning er udarbejdet på en sådan måde, at det er konsistent med eksisterende lovgivning om lønomkostninger, indtjening og nationalregnskaber.

Den metodologi, der skal anvendes til udarbejdelse af indekset, og formaterne til fremsendelse af data vil blive nærmere fastlagt i Kommissionens forordning sammen med kriterierne for vurdering af kvaliteten af lønomkostningsindekset fra hver enkelt medlemsstat.

Næste skridt

Ifølge handlingsplanen om statistikkrav i Den Økonomiske og Monetære Union er dette forslag en del af en pakke af retsakter, som skal forelægges Europa-Parlamentet og Rådet i foråret 2001.

2001/0166 (COD)

Forslag til Europa-Parlamentets og Rådets forordning

om lønomkostningsindekset (EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285, stk. 1,

under henvisning til forslag fra Kommissionen [1],

[1] EFT C [...], af [...], s. [...].

under henvisning til udtalelse fra Det Økonomiske og Sociale Udvalg,

under henvisning til udtalelse fra Den Europæiske Centralbank [2],

[2] EFT C [...], af [...], s. [...].

efter proceduren i traktatens artikel 251 [3], og

[3] EFT C [...], af [...], s. [...].

ud fra følgende betragtninger:

(1) En række forskellige statistiske oplysninger, hvoraf lønomkostningsindekset udgør en væsentlig del, er relevante for at kunne forstå inflationsprocessen og dynamikken på arbejdsmarkedet.

(2) Fællesskabet, og især dets økonomiske, beskæftigelsesmæssige og monetære myndigheder, har brug for regelmæssige og aktuelle lønomkostningsindeks til overvågning af ændringer i lønomkostningerne.

(3) Et af de prioriterede områder i handlingsplanen om statistikkrav i Den Økonomiske og Monetære Union, som Europa-Kommissionen (Eurostat) har udarbejdet i tæt samarbejde med Den Europæiske Centralbank, er udarbejdelse af et retsgrundlag for kortfristede lønomkostningsstatistikker.

(4) Fordelene ved på fællesskabsplan at indsamle fuldstændige data om alle segmenter af økonomien bør afvejes mod indberetningsmulighederne og den besvarelsesbyrde, der pålægges små og mellemstore virksomheder (SMV'er).

(5) I henhold til subsidiaritetsprincippet, som omhandlet i traktatens artikel 5, er det kun muligt at opstille fælles statistiske standarder for lønomkostningsindeks på grundlag af en fællesskabsretsakt, da det kun er Kommissionen, der er i stand til at koordinere den nødvendige samordning af statistisk information på fællesskabsplan, hvorimod indsamling af data og udarbejdelse af sammenlignelige lønomkostningsindeks kan foretages af medlemsstaterne.

(6) Da de nødvendige foranstaltninger til gennemførelse af denne forordning er forvaltningsforanstaltninger, jf. artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen, [4] bør de vedtages efter den procedure, der er fastlagt i artikel 4 i nævnte afgørelse.

[4] EFT L 184 af 17.7.1999, s. 23.

(7) Udvalget for Det Statistiske Program, der blev nedsat ved Rådets afgørelse 89/382/EØF, Euratom, [5] er blevet hørt i overensstemmelse med artikel 3 i denne afgørelse -

[5] EFT L 181 af 28.6.1989, s. 47.

UDSTEDT FØLGENDE FORORDNING:

Artikel 1

Formål

Formålet med denne forordning er at opstille en fælles ramme for produktion, fremsendelse og evaluering af sammenlignelige lønomkostningsindeks i Fællesskabet. Medlemsstaterne producerer lønomkostningsindeks for de i artikel 4 nævnte økonomiske aktiviteter.

Artikel 2

Definitioner

1. Ved lønomkostningsindekset forstås Laspeyres-indekset for lønomkostninger pr. præsteret arbejdstime, sammenkædet årligt og baseret på en fast struktur af økonomiske aktiviteter på NACE Rev. 1-afdelingsniveau (NACE Rev. 1 er den ved Rådets forordning (EØF) nr. 3037/90 af 9. oktober 1990 om Den Statistiske Nomenklatur for Økonomiske Aktiviteter i De Europæiske Fællesskaber [6] udarbejdede klassifikation). Den formel, der skal anvendes til beregning af lønomkostningsindekset, er defineret i bilaget til denne forordning.

[6] EFT L 293 af 24.10.1990, s. 1.

2. Ved lønomkostninger forstås de samlede kvartalsvise omkostninger, som arbejdsgiveren skal afholde ved beskæftigelse af arbejdskraft. Lønomkostningsposterne og personale i alt defineres under henvisning til bilag II, afsnit A og D (post D1, D4 og D5 og disses delkomponenter, idet post D2 og D3 ikke medregnes) i Kommissionens forordning (EF) nr. 1726/1999 af 27. juli 1999 [7] om gennemførelsen af Rådets forordning (EF) nr. 530/1999 af 9. marts 1999 om statistikker over løn- og lønomkostningsstrukturer for så vidt angår definition og fremsendelse af oplysninger om lønomkostninger [8].

[7] EFT L 203 af 3.8.1999, s. 28.

[8] EFT L 63 af 12.3.1999, s. 6.

3. Antal arbejdstimer defineres under henvisning til Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Fællesskabet [9], bilag A, kapitel 11, afsnit 11.26 - 11.31.

[9] EFT L 310 af 30.11.96, s. 1.

4. Indeksets tekniske specifikation, herunder revisioner af vægtningsstrukturen, kan omdefineres efter proceduren i artikel 11, stk. 2.

Artikel 3

Dækning

1. Denne forordning finder anvendelse på alle de aktiviteter, der er defineret i hovedafdeling C til O i NACE Rev. 1.

2. Lønomkostningsindekset repræsenterer alle statistiske enheder som defineret i Rådets forordning (EØF) nr. 696/93 af 15. marts 1993 om de statistiske enheder til observation og analyse af det produktive system i Det Europæiske Fællesskab [10].

[10] EFT L 76 af 30.3.93, s. 1.

Artikel 4

Opdeling af variable

1. Dataene opdeles efter økonomiske aktiviteter i henhold til NACE Rev. 1, mindst efter afdelinger og underafdelinger. Dataene skal også leveres for NACE Rev. 1-hovedafdeling L, M, N og O i overensstemmelse med de overgangsordninger, der er omhandlet i artikel 9.

2. Der leveres separate lønomkostningsindeks for de fire lønomkostningskategorier, der er nævnt nedenfor:

(1) lønomkostninger i alt

(2) lønomkostninger ekskl. bonusser, som er defineret i post D.11112 i bilag II til Kommissionens forordning (EF) nr. 1726/1999

(3) løn, defineret under henvisning til post D.11 i bilag II i Kommissionens forordning (EF) nr. 1726/1999, som omhandlet i artikel 2

(4) arbejdsgiverbidrag til sociale ordninger plus skatter betalt af arbejdsgiver minus tilskud modtaget af arbejdsgiver, som defineret ved summen af post D.12 og D.4 minus post D.5 i bilag II til Kommissionens forordning (EF) nr. 1726/1999 [11], som omhandlet i artikel 2.

[11] EFT L 203 af 3.8.1999, s. 28.

Artikel 5

Hyppighed og tilbageregnede data

1. Dataene til lønomkostningsindekset skal første gang udarbejdes for første kvartal af 2002 og derefter for hvert kvartal (sluttende den 31. marts, den 30. juni, den 30. september og den 31. december hvert år).

2. Tilbageregnede data dækkende perioden fra første kvartal af 1996 til fjerde kvartal af 2001 leveres af medlemsstaterne. Tilbageregnede data leveres for hver af NACE Rev. 1-hovedafdelingerne C-K og for de lønomkostningsposter, der er nævnt i artikel 4, stk. 2, bortset fra lønomkostninger ekskl. bonusser i artiklel 4, stk. 2, nr. (2).

Artikel 6

Fremsendelse af resultater

1. Dataene leveres i indeksform. De vægte, der anvendes til at beregne indekset, og som er defineret i bilaget til forordningen, stilles samtidig til rådighed med henblik på offentliggørelse. Det passende tekniske format, der skal bruges til fremsendelse af resultater, og de justeringsprocedurer, der skal anvendes på dataene, fastlægges efter den procedure, der er fastsat i artikel 11, stk. 2.

2. Medlemsstaterne fremsender lønomkostningsindekset for den opdeling, der er angivet i artikel 4 i denne forordning, til Kommissionen (Eurostat) senest 70 dage efter slutningen af referenceperioden. Metadata, defineret som de forklaringer, der er nødvendige til at fortolke ændringer i dataene, (i) som opstår på grund af metodologiske eller tekniske ændringer, eller (ii) som skyldes reale ændringer på arbejdsmarkedet, leveres sammen med dataene.

3. De tilbageregnede data, der er nævnt i artikel 5 i denne forordning, fremsendes til Kommissionen (Eurostat) samtidig med lønomkostningsindekset for første kvartal af 2002.

Artikel 7

Kilder

Medlemsstaterne kan tilvejebringe de nødvendige data ved en kombination af de forskellige kilder, der er nævnt nedenfor, og ved at anvende princippet om administrativ forenkling:

(a) undersøgelser, hvor statistiske enheder, som defineret i Rådets forordning (EØF) nr. 696/93, som omhandlet i artikel 3, anmodes om at give aktuelle, nøjagtige og fuldstændige oplysninger

(b) andre relevante kilder, herunder administrative data, hvis disse er egnede med hensyn til aktualitet og relevans

(c) egnede statistiske beregningsmetoder.

Artikel 8

Kvalitet

1. De fremsendte data skal opfylde kvalitetskriterier, som skal defineres efter den i artikel 11, stk. 2, fastsatte procedure.

2. Medlemsstaterne udarbejder hvert år en rapport om datakvaliteten til Kommissionen, første gang i 2002. Indholdet af rapporterne fastlægges efter den i artikel 11, stk. 2, fastsatte procedure.

Artikel 9

Overgangsperioder og undtagelsesbestemmelser

1. Til gennemførelse af denne forordning kan der efter den i artikel 11, stk. 2, fastsatte procedure, indrømmes overgangsperioder på højst to år fra datoen for denne forordnings ikrafttrædelse.

2. Der kan med hensyn til kravet om at producere resultater vedrørende NACE Rev. 1-hovedafdeling L, M, N og O (artikel 3 og 4) efter den i artikel 11, stk. 2, fastsatte procedure indrømmes overgangsperioder på højst fem år regnet fra datoen for denne forordnings ikrafttrædelse.

3. I overgangsperioderne kan Kommissionen indrømme undtagelser fra bestemmelserne i denne forordning, hvis de nationale statistiske systemer kræver større tilpasninger.

Artikel 10

Gennemførelsesforanstaltninger

Foranstaltningerne til gennemførelsen af denne forordning, herunder foranstaltninger med henblik på at tage hensyn til økonomiske og tekniske ændringer, fastsættes i overensstemmelse med den i artikel 11 nævnte procedure. Sådanne foranstaltninger vedrører især:

(a) yderligere tekniske specifikationer vedrørende indekset (artikel 2)

(b) formatet til fremsendelse af resultater og de justeringsprocedurer, der skal anvendes (artikel 6)

(c) kvalitetskriterier for de fremsendte data og indholdet af datakvalitetsrapporter (artikel 8)

(d) overgangsperiode (artikel 9)

(e) den metodologi, der skal anvendes til at kæde indekset (bilag).

Artikel 11

Procedure

1. Kommissionen bistås af Udvalget for Det Statistiske Program, der blev nedsat ved artikel 1 i Rådets afgørelse 89/382/EØF, Euratom, som består af repræsentanter for medlemsstaterne, og som har Kommissionens repræsentant som formand.

2. Når der henvises til dette stykke, finder den i artikel 4 i Rådets afgørelse 1999/468/EØF omhandlede forvaltningsprocedure anvendelse i overensstemmelse med samme afgørelses artikel 7, stk. 3, og 8.

3. Det i artikel 4, stk. 3, i Rådets afgørelse 1999/468/EF omhandlede tidsrum er 3 måneder.

Artikel 12

Rapporter

Kommissionen skal hvert andet år forelægge Europa-Parlamentet og Rådet en rapport om gennemførelsen af denne forordning. Den første sådanne rapport skal forelægges senest den 31. december 2002. I denne rapport skal især kvaliteten af de fremsendte lønomkostningsindeks-data evalueres.

Artikel 13

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den ...

På Europa-Parlamentets vegne På Rådets vegne

Formand Formand

BILAG

Formel, som skal anvendes til beregning af lønomkostningsindekset:

1. Definitioner:

wit = lønomkostninger pr. præsteret arbejdstime for lønmodtagere i erhverv i i perioden t

hit = antal arbejdstimer præsteret af lønmodtagere i erhverv i i perioden t

Wij = wij * hij = lønomkostninger for lønmodtagere i erhverv i i en årlig basisperiode j.

2. Den grundlæggende Laspeyres-formel, der skal anvendes til at beregne lønomkostningsindekset for perioden t med den årlige basisperiode j, ser således ud:

LCItj=

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

3. Metodologien til at kæde indekset vil blive defineret i overensstemmelse med proceduren i artikel 11, stk. 2.

4. De vægte, der anvendes til at beregne indekset, og som der er henvist til i artikel 6, stk. 1, er værdierne i:

>REFERENCE TIL EN GRAFIK>

hvor Wij , i og j er defineret i stk. 1 i dette bilag. Disse vægte skal anvendes til beregning af indekset inden for to år efter den periode, de refererer til.